Diari Oficial de la Generalitat Valenciana


Sumari del DOGV 8260, del 23-03-2018 (2018/1820)

RESOLUCIÓ de 2 de febrer de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 132/13-AIA Sant Vicent del Raspeig.
----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8260

Data del DOGV
:   23-03-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/1820


Data del document
:   02-02-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Sant Vicent del Raspeig

RESOLUCIÓ de 2 de febrer de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 132/13-AIA Sant Vicent del Raspeig. [2018/1820]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 132/13-AIA Sant Vicent del Raspeig.  
  
«Declaració d'impacte ambiental  
Expedient: 132/13-AIA.  
Títol: Magatzem de residus perillosos i gestor de residus perillosos i no perillosos.  
Promotor: Recuperaciones NORYSA. Norberto Doménech Alcaraz.  
Autoritat substantiva: Ajuntament de Sant Vicent del Raspeig (300/12C).  
Localització: carretera d'Agost, 99, nau 9 (300/12C), Sant Vicent del Raspeig (Alacant).  
  
Descripció del projecte  
1r. Objecte del projecte  
La mercantil Recuperaciones NORYSA pretén desenvolupar una activitat d'emmagatzematge de residus perillosos i no perillosos (gestor de residus) en l'interior d'una nau industrial en una parcel·la ubicada en la carretera d'Agost, 99, nau 9, baix, del polígon industrial Canastell de Sant Vicent del Raspeig (Alacant).  
L'objecte és la legalització de l'activitat, perquè encara que aquesta disposa de llicència ambiental concedida per l'Ajuntament mitjançant un acord de la Junta de Govern local del 21 d'octubre de 2011, i una posterior ampliació de llicència ambiental concedida així mateix per acord de la Junta de Govern local del 14 de juny de 2013, la indústria no té declaració d'impacte ambiental. D'acord amb la legislació vigent en la matèria, l'activitat exercida està sotmesa al procediment d'avaluació d'impacte ambiental, circumstància que es va fer patent al sol·licitar el promotor la corresponent autorització com a gestor de residus en la Conselleria d'Infraestructures, Territori i Medi Ambient.  
  
2n. Principals característiques del projecte d'acord amb la documentació aportada  
L'activitat es pretén realitzar en una nau ja existent, composta de planta baixa que ocupa el 100 % de la superfície del solar i una xicoteta naia destinada a arxiu. La nau limita per la dreta amb solar sense edificar, a l'esquerra i fons amb altres naus industrials i per la façana amb la via pública.  
La nau és rectangular amb dimensions aproximades 15,36 \* 26,75 metres, i ocupa una superfície de 411,00 m² en planta baixa i 28 m² de naia.  
L'edificació és d'estructura metàl·lica i tancament de panells de formigó prefabricats. La solera està realitzada a base de formigó remolinat hidròfug amb una grossària de 20 cm, a excepció de la zona destinada a neteja, pavimentada amb gres.  
No hi ha pati ni zones obertes a l'exterior, a excepció de les destinades a ventilació en la façana i la porta d'accés.  
La parcel·la on es pretén realitzar l'activitat, està classificada i qualificada com a sòl urbà industrial, i queda acreditada la compatibilitat urbanística del projecte, per mitjà de certificat de 28 de juny de 2012, del secretari de l'Ajuntament de Sant Vicent del Raspeig, amb el vistiplau del regidor d'urbanisme.  
El local disposa de connexions de tots els serveis urbanístics per a l'exercici de l'activitat, com ara aigua potable, energia elèctrica, xarxa de sanejament i telèfon. Així mateix, el polígon disposa d'accés rodat, encintat de voreres, enllumenat públic i contenidors municipals de residus sòlids urbans.  
Descripció del procés productiu  
El procés productiu consisteix en la recepció del material que posteriorment es derivarà a gestor autoritzat per al seu tractament.  
En el cas del cartó i paper, es realitza la seua valoració per mitjà de premsatge i compactat en bales d'uns 750 kg, que es vendran per a posteriorment procedir a la seua reutilització.  
Per a la resta de productes es realitza exclusivament una arreplega separada d'aquests.  
Tipus de residus admesos:  
La matèria primera són residus, urbans principalment, compostos de paper, cartó, plàstic, ferralla i metalls. Els tipus de residus rebuts, d'acord amb l'Ordre MAM/304/2002, corresponen als codis LER (Llista Europea de Residus):  
- 20 01 01 Paper i cartó.  
- 20 01 33\* Bateries i acumuladors especificats en els codis 16 06 01, 16 06 02 o 16 06 03 i bateries i acumuladors sense classificar que contenen aquestes bateries.  
- 20 01 036 Equips elèctrics i electrònics rebutjats diferents dels especificats en els codis 20 01 21, 20 01 23 i 20 01 35.  
- 20 01 39 Plàstics.  
- 20 01 40 Metalls.  
- 17 04 11 Cables diferents dels especificats en el codi 17 04 10.  
  
Capacitat d'emmagatzematge de les instal·lacions:  
Estan previstes les capacitats següents:  
  
Codi LER Material Kg màx magatzem Kg/mes mitjà  
20 01 01 Paper i cartó 5.380 820.802  
20 01 33\* Bateries i acumuladors especificats en els codis  
16 06 01, 16 06 02 o 16 06 03 i bateries i acumuladors sense classificar que contenen aquestes bateries 150 300  
20 01 39 Plàstics 1.000 3.000  
20 01 36 Equips elèctrics i electrònics rebutjats diferents dels especificats en els codis 20 01 21, 20 01 23 i  
20 01 35 1.500 7.500  
17 04 11 Cables diferents dels especificats en el codi 17 04 10 2.000 9.000  
20 01 40 Metalls 15.000 20.000  
 32.574 610.000  
  
  
  
El tractament anual màxim és de 2.300 tones segons les previsions.  
  
Adequació de la nau  
L'espai es divideix en diferents àrees de treball:  
\* Zona administrativa: es distingeix entre la recepció, situada en la planta baixa, i els dos arxius, que s'ubiquen en la naia.  
\* Àrea de càrrega i descàrrega. Disposa d'una bàscula encastada arran de sòl per a pesada de camions i una bàscula romana.  
\* Zona d'emmagatzematge: dividida al seu torn en:  
a) Zona d'arreplega sobre el sòl de paper i cartó previs al premsatge. Al costat d'aquesta zona es disposa la premsa de cartó/paper i les bales de cartó preparades per a la seua expedició.  
b) Zona d'arreplega sobre el sòl de ferro i ferralla.  
c) Zona de contenidors: situada al costat de la zona d'arreplega de ferro i ferralla, en aquesta es disposen els contenidors específics següents:  
- per a ferralla,  
- per a plàstic,  
- per a residus d'equips elèctrics i electrònics i conductors elèctrics  
- i per a arreplega d'acer inoxidable.  
d) Contenidor específic per a bateries, separat de la resta dels contenidors, situat al costat de la zona administrativa.  
Maquinària  
L'activitat disposa de la maquinària següent per al desenvolupament de la seua activitat:  
- 1 premsa per a paper i cartó de 5,5 kW de potència.  
- 1 màquina elevadora alimentada amb gasoil.  
- 1 bàscula de pesades amb capacitat per a pesar camions de 15 tones.  
En l'activitat les úniques fonts d'energia utilitzades seran l'electricitat subministrada per Iberdrola, SA, i gasoil en la maquinària mòbil.  
  
Manteniment  
L'estudi d'impacte ambiental estableix que la maquinària i els vehicles empleats hauran de superar les inspeccions tècniques corresponents i estar en perfectes condicions de funcionament, en particular pel que fa a fugues de lubricants o combustibles i emissió de gasos de combustió i sorolls.  
Les reparacions de maquinària i vehicles i les operacions de manteniment que impliquen risc de contaminació del sòl, com ara canvi d'oli o llavat de vehicles, es realitzaran en tallers autoritzats o instal·lacions apropiades.  
La neteja diària de la nau es realitzarà per mitjà d'agranat per a evitar la producció de pols.  
Tramitació administrativa  
L'expedient s'inicia amb data 13 de novembre de 2013, amb la recepció en la Conselleria d'Infraestructures, Territori i Medi Ambient, d'un ofici de l'Ajuntament de Sant Vicent del Raspeig dirigit al Servei d'Avaluació d'Impacte Ambiental. L'ofici, relatiu a la sol·licitud d'ampliació de llicència d'activitat de Norberto Doménech Alcaraz, adjunta un exemplar de l'estudi d'impacte ambiental del projecte i el certificat del tràmit d'informació pública realitzat per l'Ajuntament de Sant Vicent del Raspeig.  
El 25 de febrer de 2014 el Servei d'Avaluació d'Impacte Ambiental remet contestació a l'Ajuntament de Sant Vicent del Raspeig, d'una banda, informa que l'activitat està sotmesa al procediment d'avaluació d'impacte ambiental, i, d'altra banda, i requereix que es remeta al Servei d'Avaluació d'Impacte Ambiental el certificat de compatibilitat urbanística i el projecte de llicència ambiental a fi d'iniciar el procediment.  
  
Finalment, el 17 de març de 2014 es rep en el Registre de Conselleria d'Infraestructures, Territori i Medi Ambient la documentació requerida, incloent-hi el projecte de l'ampliació de llicència ambiental i el projecte de llicència ambiental de l'activitat original, així com el certificat de compatibilitat urbanística.  
El tràmit d'informació pública del projecte es va dur a terme per mitjà de la inserció del corresponent anunci en el Butlletí Oficial de la Província d'Alacant núm. 185, de data 27 de setembre de 2013, de l'edicte de l'Ajuntament de Sant Vicent del Raspeig.  
El certificat d'informació pública, de 6 de novembre de 2013 i firmat per la secretària de l'Ajuntament de Sant Vicent del Raspeig amb el vistiplau del regidor d'urbanisme, indica que no s'han presentat al·legacions respecte d'això.  
Consultes a administracions i informes rebuts  
1r. L'informe de compatibilitat urbanística municipal, de data 28 de juny de 2012, indica que la instal·lació es localitza en sòl urbà industrial on l'ús resulta compatible, per la qual cosa emet informe favorable a aquesta actuació.  
2n. Vist l'objecte de l'activitat, la seua ubicació en l'interior de nau en polígon industrial i consultada la cartografia SIG de la Conselleria d'Infraestructures, Territori i Medi Ambient, no s'ha considerat necessari demanar informes d'administracions.  
Consideracions ambientals  
1r. L'activitat s'exercirà en l'interior d'una nau situada en un polígon industrial consolidat, que disposa dels serveis de subministrament d'energia i aigua així com d'una xarxa d'evacuació i tractament d'aigües residuals.  
2n. Els principals aspectes mediambientals de la instal·lació són:  
A) Afectació a la qualitat atmosfèrica: producció de sorolls.  
Entre la documentació revisada s'inclou un estudi acústic. En aquest s'especifica que les principals fonts de producció de sorolls en l'activitat són dues, la premsa per a cartó i la màquina elevadora, que produeixen 70 i 75 dB(A)s respectivament.  
Aquestes fonts de soroll s'emplacen en la nau a 25 i 15 m de distància de l'entrada principal, i transmeten en aquest punt 51,95 dB(A)s entre les dues màquines.  
D'acord amb el projecte, per a evitar en la mesura que es puga la transmissió de soroll a l'exterior l'arreplega de ferralla es realitza en el punt més allunyat de l'entrada de la nau, i es tanquen les portes en cas de càrrega de gran quantitat de producte.  
Considerant que el projecte s'ubica en polígon industrial, que l'activitat productiva es desenvoluparà en horari laborable diürn, i que els habitatges més pròxims estan a una distància aproximada de 350 metres en línia recta, s'estima que el valor màxim d'emissió de sorolls és acceptable.  
En tot cas, haurà de complir-se el que estableix la Llei 7/2002, de 3 de desembre, de la Generalitat Valenciana, de protecció contra la contaminació acústica i el Decret 266/2004, del Consell de la Generalitat, pel qual s'estableixen normes de prevenció i correcció de la contaminació acústica.  
B) Afectació al sòl per possibles infiltracions de lixiviats. Com ja s'ha assenyalat, la instal·lació s'ubica en l'interior de la nau industrial, amb solera de formigó de 20 cm de grossària, en polígon industrial consolidat, per la qual cosa el possible impacte es considera compatible. Respecte d'això, ha d'assenyalar-se que:  
- Encara que la ferralla s'arreplega directament sobre la solera de la nau, no hi ha risc de producció de lixiviats perquè la nau està tancada i les aigües pluvials no cauen sobre la ferralla.  
- Quant a les bateries, que podrien produir vessaments fortuïts en cas de trencament, s'emmagatzemen en un contenidor a aquest efecte. A més, en les instal·lacions no es realitza cap operació sobre les bateries, sinó només l'emmagatzematge temporal fins a la seua retirada per gestor autoritzat.  
- Totes les operacions de manteniment de la maquinària es realitzen en taller per a evitar abocaments indesitjats.  
- A més, en cas de vessament accidental, es realitzarà l'arreplega immediata per mitjà de draps o altres materials absorbents que es gestionaran com a residus tòxics i perillosos.  
- Finalment, la neteja de la nau es realitzarà per mitjà d'agranat, per la qual cosa les úniques aigües residuals derivades de l'exercici de l'activitat corresponen a les aigües sanitàries, que s'abocaran directament a la xarxa pública de sanejament.  
3r. Consultada la pàgina web de la Direcció General de Qualitat Ambiental, a data dimarts 10 de juny de 2014, el promotor, Norberto Doménech Alcaraz, disposa de les següents autoritzacions del Servei de Gestió de Residus corresponents al centre ubicat en la carretera d'Agost, nau 9, de Sant Vicent del Raspeig (Alacant):  
51/V/RAE/CV: valoració de RAEE(VR). L'autorització inclou tres tipus de residus:  
- 20 01 36 Equips elèctrics i electrònics rebutjats diferents dels especificats en els codis 20 01 21, 20 01 23 i 20 01 35.  
- 16 02 14 Equips rebutjats diferents dels especificats en els codis 16 02 09 a 16 02 13.  
- 16 02 16 Components retirats d'equips rebutjats diferents dels especificats en el codi 16 02 15.  
770/A/RTP/CV: emmagatzematge de residus perillosos (A)  
- 16 06 01\* Bateries de plom.  
- 20 01 33\* Bateries i acumuladors especificats en els codis 16 06 01, 16 06 02 o 16 06 03 i bateries i acumuladors sense classificar que contenen aquestes bateries.  
Es requereix l'obtenció de compromisos d'acceptació de residus per gestor autoritzat per a la totalitat dels residus produïts en les instal·lacions. En els dits compromisos haurà d'indicar-se específicament que es refereixen a les instal·lacions localitzades en la carretera d'Agost, nau 9, de Sant Vicent del Raspeig.  
4t. Comprovada la ubicació de l'activitat respecte a la informació subministrada per la cartografia disponible en la Conselleria d'Infraestructura, Territori i Medi Ambient, s'assenyala que:  
- La ubicació de l'activitat no està inclosa com a terreny forestal d'acord amb el pla d'acció territorial forestal de la Comunitat Valenciana (PATFOR). Aprovat en el Decret 58/2013, de 3 de maig.  
- D'acord amb el vigent pla d'acció territorial de caràcter sectorial sobre prevenció del risc d'inundació a la Comunitat Valenciana (PATRICOVA), la ubicació no correspon a zona amb risc d'inundació.  
- D'acord amb l'inventari de la xarxa de camins ramaders de la Comunitat Valenciana, no hi ha camins ramaders en les proximitats de l'emplaçament de l'activitat que puguen resultar afectades per aquesta.  
  
- L'activitat proposada no està inclosa dins de la zona d'afectació de cap pla d'ordenació de recursos naturals, ni de cap pla de regulació d'usos i gestió de cap parc natural.  
- La ubicació del projecte no afecta cap altre espai natural protegit de la província d'Alacant, ni cap altra figura regulada en la Llei 11/1994, d'espais naturals protegits de la Comunitat Valenciana.  
  
- El projecte no té afectacions territorials derivades de la proximitat d'elements naturals o d'infraestructures humanes.  
- Consultat el banc de dades de la biodiversitat, no hi ha constància de la presència d'espècies prioritàries en l'entorn de l'emplaçament de l'activitat. La microreserva del Saladar de Fontcalent, la més pròxima, està a uns 3.500 m de la nau del projecte de referència, per la qual cosa no es veu afectada per l'exercici de l'activitat.  
- Quant a la cartografia de riscos, la zona no mostra riscos de lliscament, despreniment, (?). La vulnerabilitat de l'aqüífer és baixa, a la qual cosa s'uneix que el projecte es desenvolupa en l'interior d'una nau amb solera de formigó i situada en polígon industrial.  
Per tot l'anterior, es conclou que de l'emplaçament proposat per a l'activitat no es derivaran efectes ambientals significatius.  
5é. El programa de vigilància ambiental proposat en l'estudi d'impacte ambiental és excessivament concís i poc concret. Es considera que ha d'incloure entre les mesures periòdiques a realitzar:  
- La inspecció de l'estat del paviment de la nau.  
- La revisió del contenidor per a l'emmagatzematge de bateries.  
- El manteniment preventiu de les instal·lacions i neteja de la nau.  
  
Consideracions jurídiques  
1r. El projecte examinat constitueix, segons el que preveu l'apartat 6.c.2., annex I, del Decret 162/1990, de 15 d'octubre, del Consell de la Generalitat, pel qual s'aprova el reglament per a l'execució de la Llei 2/1989, de 3 de març, d'impacte ambiental, modificat pel Decret 32/2006, de 10 de març, un dels supòsits fàctics en què resulta preceptiva la formulació d'una declaració d'impacte ambiental, prèviament a la resolució administrativa que s'adopte per a l'aprovació definitiva d'aquell, segons es desprén de l'article 5é de la Llei d'impacte ambiental i concordants del seu reglament.  
2n. L'expedient ha observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
3r. L'article 5 de la Llei 2/1989, de 3 de març, d'impacte ambiental, atribueix a l'òrgan mediambiental la competència en formulació de la declaració d'impacte ambiental dels projectes sotmesos a aquesta.  
  
4t. L'article 15 del Decret 85/2013, de 28 de juny, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribueix a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent:  
  
Declaració d'impacte ambiental  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte de magatzem de residus perillosos i gestor de residus perillosos i no perillosos, promogut per Recuperaciones NORYSA, que s'ubica en la carretera d'Agost núm. 99, nau 9 del polígon industrial Canastell, al terme municipal de Sant Vicent del Raspeig (Alacant), sempre que es desenvolupe d'acord amb el que estableix l'estudi d'impacte ambiental, el projecte tècnic i la resta de documentació que constitueix l'expedient avaluat, així com les condicions del punt segon d'aquesta resolució.  
  
  
Segon  
Se supedita l'execució del projecte esmentat al compliment de les condicions següents:  
1. Els residus admesos en l'activitat seran els relacionats en la part expositiva d'aquesta declaració o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no responga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
2. Es complirà en tot cas el que disposa la Llei 22/2011, de 28 de juliol, de residus i sòls contaminats. Açò inclou:  
- L'obtenció de les preceptives autoritzacions administratives per a la gestió de residus que atorga la Direcció General de Qualitat Ambiental d'aquesta Conselleria.  
- L'emmagatzematge i, si és el cas la gestió, i la posterior entrega a gestors autoritzats estaran d'acord amb la naturalesa i perillositat de cada un dels residus. En el cas de les bateries, el contenidor per al seu emmagatzematge es disposarà sobre una cubeta per a vessaments amb capacitat suficient per a evitar la contaminació derivada de vessaments accidentals.  
- Es disposarà de quantitat suficient de materials absorbents adequats per a la retenció i l'eliminació de vessaments accidentals. Aquests materials, així com el residu, s'emmagatzemaran i gestionaran d'acord amb la seua naturalesa i perillositat.  
- Es disposarà d'un arxiu físic o telemàtic on s'arreplegue per ordre cronològic la quantitat, la naturalesa, l'origen, la destinació i el mètode de tractament dels residus. A aquest arxiu s'incorporarà la informació continguda en l'acreditació documental de les operacions de producció i gestió de residus. La informació arxivada es guardarà durant, almenys, 3 anys.  
3. El promotor haurà d'obtindre compromisos d'acceptació de residus per gestors autoritzats per a la totalitat dels residus perillosos generats en l'exercici de l'activitat, i s'indicarà expressament com a punt d'arreplega les instal·lacions localitzades en la carretera d'Agost, núm. 99, nau 9 del polígon industrial el Canastell de Sant Vicent del Raspeig. Els compromisos estaran permanentment en vigor i a disposició de l'autoritat ambiental competent.  
4. Respecte a les aigües residuals generades en el normal exercici de l'activitat, el titular d'aquesta haurà de disposar de la preceptiva autorització d'abocament d'aigües a la xarxa del polígon, concedida per l'autoritat municipal. Els paràmetres de qualitat de l'aigua d'abocament respectaran els límits establits per l'entitat pública de sanejament d'aigües residuals o, en cas de ser més restrictius, els assenyalats per l'ordenança municipal d'abocaments de l'Ajuntament de Sant Vicent del Raspeig. Si fóra necessari s'aplicaran les mesures correctores pertinents per a complir els dits límits.  
5. Haurà de realitzar-se una auditoria acústica a la posada en funcionament de l'activitat i, posteriorment, les corresponents d'acord amb la periodicitat establida en l'article 18 del Decret 266/2004, de 3 de desembre, del Consell, que desplega la Llei 7/2002, de 3 de desembre, de la Generalitat Valenciana, de protecció contra la contaminació acústica. Les auditories acústiques es realitzaran per un organisme de control autoritzat, i es farà constar els resultats en un llibre de control que estarà a disposició de l'administració competent. En cas de superar els nivells sonors permesos per la llei, s'establiran les mesures correctores pertinents.  
6. El programa de vigilància ambiental, sense perjuí de les mesures proposades en l'estudi d'impacte ambiental, haurà d'incloure els controls periòdics següents:  
- Manteniment preventiu de les instal·lacions i dels equips de l'activitat, així com la neteja diària de la nau.  
- Almenys setmanalment, s'inspeccionarà:  
a) L'estat del paviment de la nau.  
b) El contenidor per a l'emmagatzematge de bateries, es comprovarà que no hi ha defectes estructurals ni fugues.  
7. Es portarà un registre documentat del programa de vigilància ambiental als efectes d'acreditar l'adopció i l'execució de les mesures preventives i correctores proposades i la comprovació de la seua eficàcia. Aquest registre inclourà a més el resultat dels controls i autocontrols periòdics legalment exigibles en el control d'abocaments d'aigües residuals i emissions. Tota la documentació del programa de vigilància ambiental estarà a disposició de les autoritats competents.  
8. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, haurà de comunicar-se a l'òrgan ambiental competent, que establirà, si és procedent, l'aplicació de noves mesures correctores.  
  
  
Tercer  
Notificar a les persones interessades que contra aquesta resolució, per ser un acte de tràmit, no es pot interposar cap recurs; sense perjuí que puguen utilitzar-se els mitjans que en defensa dels seus drets estimen pertinents.  
  
Quart  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que disposa l'article 28 del citat Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental.  
  
València, 18 de juny de 2014.- El director general d'Avaluació Ambiental i Territorial: Juan Giner Corell.»  
  
València, 2 de febrer de 2018.- El director general de Medi Natural i d'Avaluació Ambiental: Antoni Marzo i Pastor.